તો મિત્રો, પે’લાં તો જાણે મને ગમતા કરસનબાપાની “ગીતા”ના વાક્યની મારી સમજ ઈ કે આંઈ “કર્મણેયવા” એટલે કીધું છે કે આપણો કાબુ માત્ર કરવા યોગ્ય કામ પર જ છે ને એટલે “કર્મણે” એકલું નથી કીધું. વળી આગળ કીધું છ કે “મા ફલેષુ કદાચન,“ અર્થાત આપણો અધિકાર કર્મના ફળ પર નથી ને એટલે આંઈ માત્ર “મા ફલેષુ” નથી કીધું પણ હારે “કદાચન” શબ્દ પણ મુક્યો છ. ટૂંકમાં, કર્મનો અર્થ છે કરવાલાયક કામ; ફરજ નહિ. ફરજનો અર્થ ઈચ્છા ન હોય તોયે બજાવી પડે ઈ; ત્યારે સ્વેચ્છાએ, નિજાનંદ માટે કોઈપણ પ્રકારની અપેક્ષા વીના જે કરીએ ઈ કર્મ. જયારે આપણે કર્મ કરીયે ત્યારે આપણું સમગ્ર અસ્તીત્વ એમાં જોતરાઈ અને આપણને વર્તમાનમાં અર્થાત જે તે સમયે આનંદની પ્રાપ્તી થાય કારણ કે ભવિષ્યમાં આવતા વળતરની એમાં રાહ નથી જોવાની. આપણો કાબુ કેવળ વર્તમાન પર જ છે, ભવિષ્ય ઉપર નહિ. એટલે જો આપણે ઈ “વળતર” વાળા ભવિષ્યમાં ખોવાસું તો વર્તમાનમાં નહીં હોયે કારણ આપણું “પૂર્ણ અસ્તિત્વ” એક હારે એક જ કાળમાં શક્ય છે.